ELŐTERJESZTÉS
Uraiújfalu Községi Önkormányzat Képviselő-testületének 2026. szeptember 8-i képviselő-testületi ülésére
Tárgy: Uraiújfalu ivóvíz-ellátási rendszer és Uraiújfalu szennyvízelvezetési-és tisztítási rendszer gördülő fejlesztési tervének jóváhagyása
Tisztelt Képviselő-testület !
A Vasivíz Zrt., mint az uraiújfalui ivóvíz és szennyvízrendszer üzemeltetője, rendszerek gördülő fejlesztési terveivel kapcsolatban az alábbiakról tájékoztatta Önkormányzatunkat, és kérte a Képviselő-testület döntését:
A víziközmű-szolgáltatásról szóló 2011. évi CCIX. törvény (a továbbiakban: Vksztv.) 11. § (1) és (2) bekezdései értelmében minden naptári évben a következő 10 évre a VASIVÍZ ZRt.-nek, mint vízközmű-szolgáltatónak, a teljes ellátási területére gördülő fejlesztési tervet (a továbbiakban: GFT) kell készítenie és benyújtania jóváhagyásra a Magyar Energetikai és Közmű-szabályozási Hivatalhoz (a továbbiakban Hivatal). Ez a gyakorlatban azt jelenti, hogy a sablon kitöltésekor egy-egy közös Excel táblázatba kerül a VASIVÍZ ZRt. által üzemeltett 62 darab ivóvízellátási rendszer felújítási, illetve beruházás tervrésze. Szintén egy-egy közös Excel táblázatban lesz a VASIVÍZ ZRt. által üzemeltett 47 darab szennyvízelvezetési és –tisztítási rendszer felújítási, illetve beruházási tervrésze.
A jelenlegi tervezési időszak I. üteme a 2027. év, a II. üteme a 2028-2036. időszak.
A Vksztv. egyes rendelkezéseinek végrehajtásáról szóló 58/2013. (II. 27.) Korm. rendelet (a továbbiakban: Vhr.) 90/B.§-a szerint a GFT készítésének költségét a víziközmű-szolgáltató viseli.
A GFT-t a VASIVÍZ ZRt. által üzemeltetett, minden működési engedéllyel rendelkező víziközmű-rendszerre egy közös tervet, azon belül víziközmű-szolgáltatási ágazatonként, valamint víziközmű-rendszerenként kell elkészíteni az alábbi négy tervrésszel:
1 db felújítási tervrész ivóvízellátás
1 db felújítási tervrész szennyvízelvezetés és –tisztítás
1 db beruházási tervrész ivóvízellátás,
1 db beruházási tervrész szennyvízelvezetés és -tisztítás
A tervrészek részletes tartalmi és formai követelményeit a 2/2025. (II. 11.) EM rendelet (a továbbiakban: EM rendelet) szabályozza. A GFT-t a Közműinformációs Adattár (a továbbiakban: KIA) adatgyűjtő rendszerén keresztül, a Hivatal által a VASIVIZ ZRt.-nek 2026. 08. 04-én megküldött, az EM rendelet előírásai szerint összeállított, kötelezően alkalmazandó űrlapok, sablonok, elektronikus könyvtárak kitöltésével 2026.09.30-i határidőre kell megküldeni a Hivatal részére.
A Vksztv. 11. § (4) bekezdésének megfelelően az ellátásért felelős, vagy az ellátásért felelősök képviselője véleményezési joggal rendelkezik az ellátási felelősségi körébe tartozó víziközmű-rendszer(ek) vonatkozásában. Az ellátásért felelős véleményét a rá vonatkozó víziközmű-rendszer(ek) tekintetében teheti meg.
A véleményezésre a tervrész kézhezvételétől számított 30 nap áll az Önkormányzat rendelkezésre.
A határidőben közölt írásba foglalt vélemény a Hivatalhoz jóváhagyásra benyújtásra kerülő GFT mellékletét képezi.
A Vkszt. 11. § (4a) bekezdése szerint, ha az ellátásért felelős vagy az ellátásért felelősök képviselője nem ért egyet a GFT rá vonatkozó részének tartalmával, a Hivatal a fennmaradt vitás kérdésben a GFT jóváhagyására irányuló eljárás keretében dönt.
A VASIVÍZ ZRt. elkészítette az új formai és tartalmi követelmények szerinti GFT tervezetet és ebből elkülönítette az Önkormányzat víziközmű-rendszeréreire vonatkozó tervrészeket.
A tervezetek elkészítésénél műszakilag indokolt munkákra tett javaslatot.
Az I. ütemben a legsürgősebb feladatokat adták meg.
A Vhr. 90/E. § (1) bekezdése értelmében a terveknél elsődleges forrásként az adott víziközmű rendszeren képződő, általunk ismert használati díjak pénzmaradványát és tervadatait vették figyelembe. A táblázatokban felsorolt feladatokra tervezett összegek nettó összegek.
A Vhr. 90/F. § (1) bekezdése szerint a Hivatal megtagadhatja a felújítási, illetve beruházási tervrész jóváhagyását az I. ütemre, ha a bemutatott pénzügyi források alapján az I. ütem végrehajtása nem biztosított.
A Vhr. 90/F. § (2) bekezdése szerint a Hivatal megtagadhatja a felújítási, illetve beruházási tervrész bármely ütemének a jóváhagyását, ha a pénzügyi források bemutatása hiányos.
A Hivatal ismert álláspontja szerint, a II. ütemben tervezésre kerülő feladatok között kérik megadni a víziközmű rendszerek azon rekonstrukciós igényeit is, amelyekre a szolgáltatási díjakban képződő víziközmű-használati díjak nem nyújtanak fedezetet. Ezekhez a tervekben minden esetben forráshiányt jelöltek meg.
Kérték, a megküldött tervezeteket a képviselő-testület szíveskedjen a források szempontjából is megvizsgálni. Amennyiben az I. ütemhez egyéb forrást is biztosítanak, (pl. pályázat, vis maior keret, egyéb önkormányzati forrás, stb.) úgy azokról a már meglévő támogatói okiratot, vagy ennek hiányában a jóváhagyó támogatói döntést, egyéb hivatalos nyilatkozatot is be kell nyújtanunk a Hivatalhoz a GFT mellékleteként.
Tájékoztatták Önkormányzatunkat arról is, hogy a Vhr. 90/C. § (4) bekezdése értelmében 2025. 01. 01-jétől kezdődően a Hivatal által jóváhagyott GFT vonatkozásában nem kell és nem is lehet módosítási eljárást lefolytatni. Helyette az I. ütem tényleges végrehajtásról kell beszámoló jelentést küldeni a Hivatal részére.
A Vhr. 90/C. § (4a) bekezdése szerint a jelentést a víziközmű-szolgáltató készíti el és nyújtja be a Hivatalhoz minden év június 30. napjáig az előző naptári évi ütem teljesüléséről azzal a tartalommal és formában, amelyet a Hivatal a jelentéstételi kötelezettség határidejét megelőzően megküld.
A tárgyi szabályrész szerint az I. ütemben jóváhagyott feladatok elhagyására, átütemezésére, vagy az I. ütemben új, előre nem tervezett feladatok megvalósítására kizárólag ellátásbiztonságot érintő műszaki okból van lehetőség. Vhr. 90/C. § (5) bekezdés alapján a II. ütem feladatainak módosítására a következő GFT benyújtásakor van lehetőség.
Mindezekre figyelemmel kérték a Képviselő-testületeket, hogy az egyetértő/véleményező testületi határozatokat legkésőbb 2026. szeptember 11. napjáig szíveskedjenek a Vasivíz Zrt. részére megküldeni.
Kérjük a Tisztelt Képviselő-testületet, hogy az előterjesztést megtárgyalni, és a határozati javaslatot elfogadni szíveskedjenek.
Uraiújfalu,2026. szeptember 1.
Tisztelettel:
Keszeiné Jancsó Marietta
polgármester
dr. Husz Norina
jegyző
1.) Határozati javaslat
Uraiújfalu Községi Önkormányzat Képviselő-testülete a V008 jelű Uraiújfalu ivóvízellátási rendszer 2027-2036-os időszakra vonatkozó 10 éves gördülő fejlesztési tervét jóváhagyja.
2.)Határozati javaslat
Uraiújfalu Községi Önkormányzat Képviselő-testülete az S022 jelű Uraiújfalu szennyvízelvezetési- és tisztítási rendszer 2027-2036-os időszakra vonatkozó 10 éves gördülő fejlesztési tervét jóváhagyja.
